Klopper het verlede week getuig dat hy een van sy vriende die betrokke aand by Manhattans sou ontmoet. Hy het sy vuurwapen by hom gehad, want hy het dit altyd by hom vir selfverdediging, en hy was nie bewus dat Manhattans ‘n kuierplek is nie.
Hy het verder gesê een van Victor se vriende het hom en sy vriend met die vuis geslaan toe hulle binne gekuier en gesels het. Hy het sy pa gebel om raad te vra oor wat hy moet, waarna sy pa hom aangeraai het om die polisie te bel en ‘n saak van aanranding te maak. Hy het, volgens sy selfoonrekord wat as ‘n bewysstuk ingehandig is, ‘n paar keer die polisie gebel, maar nie antwoord gekry nie. Hy het aangehou bel en toe hy uiteindelik deurkom, gevra hulle na die toneel moet kom. Hy het buite gewag toe hy sien Victor en sy vriend is op pad huis toe.
Intussen het Klopper se pa ook sy verskyning gemaak. Klopper het Victor se vriend probeer keer om in die voertuig te klim toe ‘n groot bakleiery ontstaan. Klopper sê hy is verskeie kere geslaan en die laaste keer het hy agteroor geval. Hy het sy vuurwapen uitgehaal met die hoop om die mense af te skrik wat hom storm, maar dit het nie gewerk nie. Hy sê die oorledene (Victor) het gebukkend oor hom gestaan toe hy begin skote afvuur.
Klopper se regsverteenwoordiger voer aan dat Klopper tydens die skietvoorval nie kon sien wie hy geskiet het, of waar hy die persoon skiet nie, want sy bril het tydens die bakleiery van sy gesig afgeval.